শনিবারে বাড়ছে গ্রিন লাইনের মেট্রো পরিষেবা

কলকাতা: কলকাতা মেট্রোর (Kolkata Metro) গ্রিন লাইনে (Green Line Metro Service) যাত্রীদের জন্য বড় সুখবর। মেট্রো কর্তৃপক্ষ ঘোষণা করেছে যে আগামী ২২ নভেম্বর ২০২৫ থেকে শনিবারে অতিরিক্ত পরিষেবা চালু করা হবে। এখনকার ১৮৬টির বদলে শনিবারে চলবে মোট ২০২টি মেট্রো, যার মধ্যে রয়েছে ১০১ আপ এবং ১০১ ডাউন সার্ভিস। পরিষেবা বৃদ্ধির ফলে যাত্রী চাপ আরও ভালোভাবে সামলানো যাবে বলে মনে করছে মেট্রো রেল।

তবে প্রথম ও শেষ মেট্রোর সময়সূচিতে কোনও পরিবর্তন হয়নি। প্রেস রিলিজে জানানো হয়েছে, শনিবার সকাল ০৬:৩২-এ সল্ট লেক সেক্টর V থেকে এবং ০৬:৩০-এ হাওড়া মেডান থেকে প্রথম মেট্রো ছাড়বে। একইভাবে, রাত ২১:৪৭-এ সল্টলেক সেক্টর V থেকে এবং ২১:৪৫-এ হাওড়া ময়দান থেকে শেষ মেট্রো পাওয়া যাবে।

আরও পড়ুন: ৩ মাস ধরে ময়নার ১২ হাজার উপভোক্তার ‘লক্ষ্মীর ভান্ডার’ বন্ধ! শাসক-বিরোধী তরজা চরমে

ইস্ট–ওয়েস্ট মেট্রোর যাত্রী সংখ্যা প্রতিদিনই বাড়ছে। বিশেষত শনিবারে অফিসগামী যাত্রী, কেনাকাটার ভিড় এবং শহরের বিভিন্ন সাংস্কৃতিক অনুষ্ঠানের কারণে গ্রিন লাইনে যাত্রী চাহিদা বেশি থাকে। সেই কারণেই অতিরিক্ত মেট্রো চালানোর সিদ্ধান্ত নেওয়া হয়েছে বলে সূত্রের খবর।

মেট্রো রেলের আশা, নতুন সময়সূচি কার্যকর হলে শনিবারের যাতায়াত আরও মসৃণ হবে এবং প্ল্যাটফর্মে ভিড়ও কমবে। যাত্রীদের সুবিধার জন্য ভবিষ্যতে আরও পরিষেবা বাড়ানোর দিকেও নজর দেওয়া হচ্ছে।